Nick Zimmermann (DF), 2025-04-22:
Tak for det.
Jeg vil gerne starte med et citat, der lyder sådan her: Velfærdsaftalen er på mange måder en god aftale, og den er en motor, der sikrer, at vi kan investere i velfærdssamfundet for fremtidige generationer.
Men det er også en aftale, der har nogle udfordringer i sig.
Derfor er tiden nu kommet til, at vi gør den endnu mere socialt retfærdig og realistisk, så vi får et bedre bud på fremtidens pensionsalder.
Det, der var rigtigt for snart 20 år siden, er ikke nødvendigvis rigtigt i dag, og det er endnu mindre om 20 år.
Den automatik, som pensionsalderen hæves med lige nu, tror vi ikke på længere.
Hvis det lyder bekendt, er det altså, fordi det er statsministerens egne ord.
Derfor undrer det mig også, at vi i dag står med et lovforslag, der fortsat hæver pensionsalderen automatisk.
Med forslaget hæves pensionsalderen nemlig til 70 år fra 2040.
Med ét har socialdemokraterne på den ene side ophævet aftalen, mens de med det her lovforslag på den anden side fortsætter automatikken.
Imens skal danske lønmodtagere åbenbart afvente, at statsministeren fremlægger sin plan, vist nok i forbindelse med et valg.
Men det gider vi altså ikke i Dansk Folkeparti, og det gider danskerne i øvrigt heller ikke.
Danskerne fortjener at få at vide, hvornår de kan gå på pension, og at få et svar, der ikke kan og må skubbes til hjørne til fordel for socialdemokraternes valgmaskine.
Det skal være slut med at holde danskerne hen og give falske håb om en god løsning, der måske kommer.
I Dansk Folkeparti mener vi, at pensionsalderen ikke kan blive ved med at stige.
Det har vi tidligere foreslået, og vi foreslår det gerne igen, nemlig at fastfryse pensionsalderen på 70 år, og det står vi ved.
Jeg kan i dag ikke undgå at tænke på mine kollegaer hjemme på lageret.
Det er kollegaer, der skal ud af dynerne klokken 5 om morgenen for at møde ind og løfte tunge paller hele dagen.
Jeg tænker på, hvordan kroppene begynder at sige fra, så man må bide tænderne sammen bare for at klare endnu en dag, og på, hvordan kollegaer ender med at gå foroverbøjet med slidte rygge og knæ, der ikke længere kan holde til noget.
Når vi i Dansk Folkeparti foreslår en pensionsalder på 70 år, er det, fordi vi ved, at det ikke er realistisk at forvente, at kollegaerne hjemme på lageret skal arbejde, til de er 77, 78 eller 79 år gamle.
Vi ved , at der er forskel på dem, der har brugt deres liv bag et skrivebord, og så dem, der har arbejdet med kroppen hver evig eneste dag siden de var helt unge.
Og vi ved , at hvis ikke vi sætter et loft over pensionsalderen, vil de danske arbejder, der arbejder hårdest, aldrig nå at nyde deres otium.
For nogle måneder siden stod vi også her i salen, og der spurgte jeg statsministeren om hendes egen pension.
For det er jo nemt for både statsministeren, Socialdemokraterne og generelt regeringen at være så ligeglade med pensionsalderen, når statsministeren nu selv har sikret sig en pension, som de fleste danskere kun kan drømme om.
For med over 20 år i Folketinget har statsministeren optjent en livslang folketingspension på 32.000 kr. om måneder.
Det giver statsministeren en samlet pension på over 40.000 kr. om måneden, før statsministeren overhovedet når den pensionsalder, som hun vil pålægge almindelige danskere.
Og når statsministeren så når den reelle pensionsalder, vil hun kunne nyde en samlet pension på mere end 58.000 kr. om måneden – livslangt.
Samtidig blev vi og danskerne lovet, at pengene skulle bruges på velfærd, da vi tilbage i 2006 indgik velfærdsforliget.
Men jeg tror, de færreste vil sige, at vi i dag har bedre velfærd.
Tværtimod sidder mange med følelsen af, at det går i den helt forkerte retning.
Har vi en god og værdig ældrepleje?
Fungerer vores hospitaler, som vi vil have det?
Har vores skoler det godt?
De fleste vil svare nej.
I stedet bliver pengene brugt på statsministerens favoritter: Akademikerne, djøf'erne, den kommunale adel og udlændinge.
Faktisk er antallet af djøf'ere eksploderet under Mette Frederiksen, ligesom personer fra MENAPT-landene, Mellemøsten og Afrika fortsat flyder massivt ind over de danske grænser.
Det er massive milliardbeløb, som I bruger her, og det er forkert i vores øjne, og det er helt klart også forkert i danskernes.
Hvis det står til Dansk Folkeparti, skal pengene bruges på danskerne til en retfærdig og ansvarlig pension.
Hvis der er råd, er det danskerne, der skal prioriteres.
Det er urealistisk og umenneskeligt at forvente, at mennesker skal arbejde, til de er tæt på at være 80, og derfor kommer vi til at stemme nej til at forhøje pensionsalderen endnu en gang.